Title: ประกาศกระทรวงมหาดไทย เรื่อง เปลี่ยนแปลงฐานะเทศบาลตำบลเมืองเดช อำเภอเดชอุดม จังหวัดอุบลราชธานี เป็นเทศบาลเมืองเมืองเดช

ประกาศกระทรวงมหาดไทย

ประกาศกระทรวงมหาดไทย
เรื่อง
เปลี่ยนแปลงฐานะเทศบาลตำบลเมืองเดช อำเภอเดชอุดม จังหวัดอุบลราชธานี
เป็นเทศบาลเมืองเมืองเดช

โดยที่เทศบาลตำบลเมืองเดช อำเภอเดชอุดม
จังหวัดอุดรธานี มีราษฎรตั้งแต่หนึ่งหมื่นคนขึ้นไป
ทั้งมีรายได้พอควรแก่การที่จะปฏิบัติหน้าที่อันต้องทำตามที่กำหนดไว้ในพระราชบัญญัติเทศบาล
พ.ศ. ๒๔๙๖ มีความประสงค์ที่จะเปลี่ยนแปลงฐานะเป็นเทศบาลเมือง
และกระทรวงมหาดไทยพิจารณาแล้ว เห็นว่า เทศบาลตำบลเมืองเดช อำเภอเดชอุดม
จังหวัดอุบลราชธานี เข้าเงื่อนไขหลักเกณฑ์ตามมาตรา ๑๐ แห่งพระราชบัญญัติเทศบาล
พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๑๒) พ.ศ. ๒๕๔๖
สมควรให้เปลี่ยนแปลงฐานะเป็นเทศบาลเมืองตามความประสงค์

อาศัยอำนาจตามความในมาตรา ๑๓
แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๑๒) พ.ศ. ๒๕๔๖ รัฐมนตรีว่าการกระทรวงมหาดไทยจึงประกาศเปลี่ยนแปลงฐานะเทศบาลตำบลเมืองเดช
อำเภอเดชอุดม จังหวัดอุบลราชธานี เป็นเทศบาลเมืองเมืองเดช

ให้เทศบาลตำบลที่ได้เปลี่ยนแปลงฐานะเป็นเทศบาลเมืองตามประกาศนี้มีแนวเขตตามคำบรรยายเขตและแผนที่ที่แนบท้ายประกาศกระทรวงมหาดไทยฉบับนี้
และให้พ้นสภาพแห่งการเป็นเทศบาลตำบลนับแต่วันที่ได้ถูกเปลี่ยนแปลงฐานะเป็นเทศบาลเมืองเป็นต้นไป
บรรดาทรัพย์สินหนี้ สิทธิ
และสิทธิเรียกร้องของเทศบาลตำบลให้โอนไปเป็นของเทศบาลเมืองที่เปลี่ยนแปลงฐานะในขณะเดียวกันนั้น
และบรรดาเทศบัญญัติที่ได้ใช้บังคับอยู่ก่อนแล้วคงให้ใช้บังคับต่อไป

ทั้งนี้ ตั้งแต่วันที่ ๕ เมษายน ๒๕๕๐ เป็นต้นไป[๑]

ประกาศ
ณ วันที่ ๒๑ มีนาคม พ.ศ. ๒๕๕๐
อารีย์
วงศ์อารยะ
รัฐมนตรีว่าการกระทรวงมหาดไทย

[เอกสารแนบท้าย]

๑.  คำบรรยายแนวเขตเทศบาลตำบลเมืองเดช
อำเภอเดชอุดม จังหวัดอุบลราชธานี ท้ายประกาศกระทรวงมหาดไทย เรื่อง
เปลี่ยนแปลงฐานะเทศบาลตำบลเมืองเดช อำเภอเดชอุดม
จังหวัดอุบลราชธานีเป็นเทศบาลเมืองเมืองเดช ลงวันที่ ๒๑ มีนาคม พ.ศ. ๒๕๕๐
๒. 
แผนที่ท้ายประกาศกระทรวงมหาดไทย เรื่อง เปลี่ยนแปลงฐานะเทศบาลตำบลเมืองเดช
อำเภอเดชอุดม จังหวัดอุบลราชธานีเป็นเทศบาลเมืองเมืองเดช

(ดูข้อมูลจากภาพกฎหมาย)

วัชศักดิ์/ผู้จัดทำ
๙
มกราคม ๒๕๕๑

[๑] ราชกิจจานุเบกษา
เล่ม ๑๒๔/ตอนพิเศษ ๒๐๕ ง/หน้า ๘/๒๘ ธันวาคม ๒๕๕๐